**9**

**ŽIVOT, LIK I KRJEPOSTI**

**MAJKE M. AMADEJE PAVLOVIĆ**



**Majka M. Amadeja Pavlović svjedokinja kršćanskoga bratstva i ekumenskoga duha između katolika i pravoslavaca**

«Preosvešteni! Mene je ista misao vodila, kad sam slala svoje sestre u Srbiju i u Crnu Goru. Oko 180 sestara ondje se žrtvuje, mole i njeguju bolesnike, da iskažu i pronesu Kristovu ljubav našoj odvojenoj braći, kako naša katolička Crkva naziva Pravoslavce, i da zaglade jaz između zavađene braće i da dadnu zadovoljštinu za sve ono bolno i teško, što se zbilo za vrijeme prošlog režima, i što je možda mržnju još jače raspirilo. Ja sam uvjerena, da će Gospodin Bog pogledati našu žrtvu, naše molitve.» *(Iz pisma majke M. Amadeje Pavlović* *pravoslavnom episkopu Varnavi Nastiću, 4. lipnja 1952. godine.)*

**Dragi vjernici, dragi naši prijatelji, suradnici i dobročinitelji!**

U nastojanju da vam što bolje približimo svetački lik majke M. Amadeje Pavlović, u srpanjskom broju listića istaknut ćemo njezinu svetost izraženu u odnosu prema ljudima, bez obzira na vjeru i religiju. O njezinu stavu prema ljudima druge religije, dosta je citirati već poznate riječi gđe Zdenke Grünbaum, Židovke, kojoj je majka M. Amadeja kao desetogodišnjoj djevojčici spasila život, skrivajući ju u samostanu: „Majka Amadeja zbog mene izložila je sebe i cijeli samostan opasnosti.“ Njezinu svetačku dušu, nadahnutu duhom ekumenizma, upoznat ćemo iz pisama koje je izmjenjivala s pravoslavnim episkopom Varnavom Nastićem, mučenikom komunističkoga režima, koji je od 2005. godine kanonizirani svetac Srpske pravoslavne crkve.

Podsjećamo da smo u Jubilejskoj godini, 50. obljetnice od njezine smrti, koja nosi sa sobom posebne milosti. Iskoristimo ih moleći zagovor blagopokojne majke M. Amadeje u našim potrebama. Svoje nakane i preporuke majci M. Amadeji možete upisati na internetskoj stranici: [*https://sestre-sv-kriza.hr/majka-amadeja-karolina-pavlovic/*](https://sestre-sv-kriza.hr/majka-amadeja-karolina-pavlovic/)ili u Knjigu prošnji, u samostanskoj crkvi u Đakovu. Svakog 26. u mjesecu služi se sv. misa na vaše nakane, koje uključujemo u molitvu vjernika.

**Ekumenski duh majke M. Amadeje**

Ekumenski duh majke M. Amadeje osobito je izražen u prepiskama s pravoslavnim episkopom Varnavom Nastićem koji je, kao i bl. Alojzije Stepinac, bio mučenik komunističkoga režima. Nakon rata proveo je 11 godina u komunističkim zatvorima, uključujući i Srijemsku Mitrovicu, gdje je doveden 1949. godine i gdje su mu Milosrdne sestre sv. Križa pružale medicinsku pomoć. Srpska pravoslavna crkva proglasila ga je svetim 15. svibnja 2005. godine. Dirnut ljubavlju i brigom sestara prema njemu, pravoslavnom episkopu, u znak zahvale pisao je pisma provincijalnoj poglavarici majci M. Amadeji Pavlović. Svoju zahvalu sestrama utkao je i u pjesmu: „Bolni sužnji“ koju je napisao u mitrovačkoj bolnici 1951. godine. Ovdje donosimo ulomak pjesme: *Tako smo svoje provodili dane. Jedan drugog tešeć gonili smo tugu. Časne sestre dobre blažile nam rane, I kratile dosadu zamornu i dugu.*

Imajući na pameti povijesni trenutak Drugoga svjetskog rata, u kojem žive ovi sveti ljudi, sljedeći citati iz njihovih pisama govore o ekumenskom duhu koji nadilazi ovozemaljske granice i okvire te nas uznosi prema horizontu svetosti i jedinstva u Kristu.

U pismu od 6. siječnja 1953. godine, u kojem majka M. Amadeja Episkopu čestita Božić, dodaje duboke ekumenske misli: *Neka ljubav Kristova, koja u ovim svetim blagdanima ima prvenstveno mjesto u dušama svih ljudi, koji su dobre volje, ukloni sve one pregrade, koje spominjete u Vašem pismu, bile one u formi, da smo predpostavili zemaljske ciljeve nebeskima, bilo što smo oskvrnuli bratsku ljubav i razdvojili ono, što je bilo jedno. Neka Njegova ljubav uskori vrijeme i skrati duljinu započetoga puta, da bi radost Vaša i moja i mojih sestara postala opća, da ne bude više moga i Vašega naroda, nego da bude jedan Božjega porijekla. Da ne bude ni Vaše ni moje Crkve, nego jedna Crkva iskonskog Kristova početka u kojoj smo bili svi jedno, svi braća i svi djeca Božja, čije je sveto Božje Djetinjstvo nam donio Krist…*

U odgovoru na pismo majke M. Amadeje episkop Nastić naznačuje bit istinskoga ekumenizma: *Vi ste govorili, i ja sam govorio, o radosti koju je duša osetila u dodiru izmedju sestara jedne Crkve i episkopa druge. I ko da radost ne oseti?! Tu ste radost Vi nazvali ‘odgovor s neba’. Ali ta radost zamućena je teškom svešću o nepreglednoj daljini onoga puta koji treba preći da bi ta radost, Vaša i moja i radost Vaših sestara, postala opšta radost Vašega naroda i moga naroda, Vaše Crkve i moje Crkve. Jer oni koji su bili sjedinjeni prolivenom Hristovom Krvlju sada su razjedinjeni prolivenom krvlju bratskom…* **Pripremila s. Meri Gotovac**